  Виталий Пронин М. Петров семьяеныз.Удмурт кылбурчи, писатель, кылысь кылэ берыктӥсь Михаил Петров сярысь шуо: удмурт литературалэн тӧроез, егит гожъясьёслэн атайзы.Мадьяр тодосчи Петер Домокош шуэ, Петров, пе, удмурт литературалэн кузёез,  со «лывимозяз коммунист» вал. Ма, со зэм ик но озьы. Михаил Петров литературалэн котькуд удысаз пытьызэ кельтӥз, солэсь  вань жанръёссэ љутӥз. Со вал ожгарчи, командир,  «Удгиз» книгапоттоннилэн но «Молот» журналлэн валтӥсь редакторзы. Удмурт писательёс пӧлысь  со нырысь ик пусъемын вал вылӥ данъетъёсын - «Знак Почёта» (1950-тӥ арын), Трудовой Горд Знамя (1955-тӥ арын) орденъёсын. Солэн нимыз сётэмын Ижысь огезлы ульчалы, со урамысь юрт бордын юнматэмын буре ваён пул. М. Петров пыремын удмурт литературая дышетскон книгаосы но хрестоматиосы. Куать  томен поттэмын солэн люкам сочинениосыз. Удмурт кылын но, ӟуч кылын но Ижкарын но, Мускоын но потэмын «Вуж Мултан» романэз. Кырӟанъёсыз пыремын пӧртэм коллективъёслэн репертуаръёсазы. Удмурт театр куатетӥзэ пуктӥз ни романэзъя спектакль. Озьы ке но, озьы ке но… Ваньзэ тае лыдэ басьтыса но, сыӵе мылкыд кыле: Михаил Петровлэн творчествоез тырмыт эскерымтэ на. Ичи на кадь та писатель но адями сярысь гожъямын. Памятниклы но со сузе ни кадь.  Удмурт шаерысь вань калык но сое туж умой тодыны кулэ кадь. Но соиз но, таиз но вань шуыны ум быгатӥське...Сыӵе югдурез мон ас поннам тазьы валэктӥсько. М. Петров нырысьсэ удмурт литератураын утемын вал диссертация, со сярысь поттэмын бадӟым монография. Озьыен, со быдэс, пыр-поч, пӧртэм ласянь эскеремын ни, номыр выльзэ но уд но вера ни. Литератураез эскерисьёс соин ик кема ӵоже ас югдазы улӥзы. Но куке атаез сярысь сюлмаськыны кутскиз нылыз - Ольга Михайловна Билоус, шарае потӥзы трос выль материалъёс. М. Петровлэн вордскемез дырысен 100 ар тырмонэз пусйыку, ортчытэмын вал бадӟым конференция, унивеситетысь удмурт кафедраен поттэмын «Михаил Петров и литературный процесс ХХ века» книга. Собере потӥз «Река жизни» бичет, отчы люкамын трос тодэ ваёнъёс, статьяос, документъёс, пӧлазы куд-ог дол-дол бӧтьыртонъёс трос гинэ пыртэмын ке но. Вылаз ик, отын люкамтэ удмурт кылын гожтэмъёсыз, книгаез бичась удмурт кылэз  уг тоды вал бере. Ваньзэ сое чакласа, одӥгез тодосчи «петроведение» кыл но малпаз.Озьы Петровез эскерон ӧр ӧжыт ке но вырӟиз. Выль методологиосты кутыса,  писатель шоры выль сямен учкон выль сямен ик усьтэ сое. Паймиськод: кыӵе тунсыко вылэм та писатель. Тани Удмурт театрын «Вуж Мултанъя» пуктэм выль спектаклез но учкыса, сыӵе малпанэ вуисько: сцена вылэ берытскиз зэмос драма, сотэк удмурт учкисьлы весь сёто кырӟанъёсын но эктонъёсын тырмытэм драма-комедиосты. Удмуртъёс кырӟаса-эктыса гинэ мед улозы кадь. Татын но, озьыен, нош ик Петров юрттэ, нош ик Петров ужа. Макем яркыт но оскымон возьматӥз со «мултан ужын» удмуртъёсты утем писатлез Владимир Короленкоез. Солэн гожъямез бере, мон тодэмея, Ижын Короленколы памятник но пуктӥзы, со луиз удмурт калыклэн национальной героез. (Но кин ке  дӥсьтэм быдӟым писательлэсь памятниксэ ишкалтыса палэнтыны). М. Петров Ольга нылыныз.Бен, М. Петровлэн тусыз ас быдӟалаезъя, ас ӝуждалаезъя пумен пуксьыны кутске ни  азямы. Солэн «Италмас» поэмаез сярысь но мур исследованиос вань ини. Мур малпаськыны, улон но искусство шоры паськыт учкыны быгатэ вылэм М. Петров.  «Италмасэзлэсь» нырысетӥ вариантсэ ӧз кутэ ведь со вакытэ, лек критика улэ кыскизы. Соку Петров кутскиз но кыкетӥ вариантсэ кылдытӥз: тӥледлы уг яра мынам гожтэме, тӥледлы кулэ дышем сямен гожтэм поэма? Мон созэ но быгатӥсько шуэм сямен. Али, озьыен, кык «Италмас» поэма вань. Но кыкетӥ вариантсэ но уд шуы, со искусство ӧвӧл. Сое но  ӟуч поэт но литературовед Сергей Наровчатов туж вылӥ дунъяз.Бен, аслаз улон сюресэз но, творчествоез ласянь но М. Петров выль но выль сямен усьтӥськоз на. Туж кемалась вал ини со, пыриз Писательёслэн союзазы УАССР-ысь калык артистка Васса Виноградова но шуэ: «Туала газетэз лыдӟыса, кылзы пумысен сюлэм чигиське. Соку ик тодам лыктэ Михаил Петров. Пиштӥсь шунды кадь вал со, серектэ но - пиньёсыз ӟар пото. Монэ со Васё туклячи шуэ вал, мон сое  - Миша кудо. Со милемды, артистъёсты, вераськыны дышетылӥз. Раз гинэ вераса куштоз вал. Беркылэз азьпала уг пукто, шуэ вал. Вераськон сямме чакласа,  одӥг пол вераз: чирдэ тылобурдо, чирдэ батюшко, но адями уг чирды, со вераське. Михаил Петров  удмурт кыллэсь шорзэ шедьтӥз». Кӧня ке кылъёсын гинэ кыӵе яркыт тус быгатэ вылэм пуктыны актриса!Ӟуч журналистлэн Ефим Флейслэн тодэ ваёнъёсаз вань таӵе интыез. Пумитасько, пе, М. Петровез. Мылкыдыз ӝожмыт. Со вылэм романзэ кыӵе ке кенешын эскеремзы бере. Ӵуказеяз, пе, адӟисько: писатель дӥсям военной дӥсьсэ. Унь-мань карыны выро ке, пе, вал, Михаил Петров котьку ик военной формазэ дӥся вылэм.  Возьматыны, лэся, кин шаерез утиз, кинлэн правоез вань со шоры урдылӥськыны но сое дышетыны. Тӥни  озьы, дӥськут ласянь гинэ но М. Петров возьматыны быгатэ вылэм аслэсьтыз позицизэ.Нош алигес лыдӟи нылызлэсь тодэ ваёнъёссэ но нырысьсэ тодӥ, малы Михаил Петрович солы Оля ним сётэм. Владимир Короленко, «Мултан уже» пыриськыкуз,  висись Оля нылзэ кельтэм вылэм, пичи ныл атаез удмуртъёсыз утён куспын кулэм. Короленколэсь со нылзэ тодаз возьыса,  Михаил Петрович аслэсьтыз дыдызэ но Оля нимам. Тӥни кыӵе характерез, кыӵе лул-сюлмыз вылэм Михаил Петровлэн.Адӟем потэ вылэм Ижкарысь солэсь памятниксэ: командир изьыен, военной дӥсен. Озьы ик солэн  геройёсызлы - юнме  шорысь янгыше уськытэм 7 удмуртъёслы - азязы В. Короленкоен ӵош.Александр ШКЛЯЕВ,  филология наукаосъя кандидат Туспуктэмъёс "Удмурт дуннелэн" архивысьтыз кутэмын    Теги: даноадямиос удмуртлитература  